În anul 2023, în Republica Moldova au fost importate 907.921,3 tone de produse petroliere (motorină, benzină și gaz lichefiat), în creștere cu 6,6% (cu peste 56.500 de tone mai mult), față de anul 2022, arată datele ale Agenției Naționale pentru Reglementare în Energetică (ANRE).
"Astfel, putem concluziona o revenire completă a pieței produselor petroliere după crizele consecutive din anii 2020 și 2022 generate de pandemia de Covid-19 și începerea războiului în Ucraina", susține ANRE.
Acesta este cel mai mare volum de produse petroliere importate în Republica Moldova în ultimele două decenii și ceva, transmite presa de la Chișinău.
Cea mai mare cotă revine motorinei – peste 73,3% din totalul produselor petroliere importate.
Creșterea se datorează în special numărului tot mai mare de automobile cu motoare diesel, dar și a cererii din Ucraina.
Potrivit ANRE factorul de bază care influențează creșterea cererii de benzină este modificarea ofertei producătorilor auto spre autoturisme pe benzină și/sau hybride.
Importul de gaz lichefiat s-a majorat cu 2.614,39 tone sau cu 4,71% comparativ cu anul 2022 și a constituit 58.067,7 tone. Creșterea nu a fost suficientă pentru a recupera prăbușirea din ultimii ani.
Tradițional, principalul furnizor de produse petroliere pentru Republica Moldova este România, deținând 96,8% din importul benzinei, 68,0% din importul motorinei și 54,2% din importul gazului lichefiat.
Geografia țărilor care au furnizat în anul 2023 produse petroliere principale în Republica Moldova, este completată de state precum: India cu 9,3%, Turcia cu 9,4% și Emiratele Arabe Unite cu 4,2% la motorină.
La benzină, Bulgaria a furnizat țării noastre 3,2% din totalul importului. Importurile de gaz lichefiat din anul 2023 provin în mare parte din România cu o pondere de 54,2%, urmată de Kazahstan cu 14,3%, Algeria cu 10,2%, Egipt cu 7,2% și alte state.
Rusia, altădată unul dintre cei mai mari furnizori de produse petroliere, a exportat cantități nesemnificative de motorină în Moldova – doar 1,7% din total.